“‘n Bybel vir my man se moordenaar”Güdryn Schoeman (69), ŉ weduwee van Mpumalanga, het ŉ Bybel aan haar man se veroordeelde moordenaar oorhandig en hom aangeraai om Jesus Christus as Verlosser te soek. Schoeman het die Bybel deur Aaron Majawodwa Nkosi (30) se prokureur, Lawrence Manzini, aan hom oorhandig. Nkosi het Woensdag ter versagting van sy vonnis in die Pretoriase hooggeregshof verskyn. Manzini het aan sy kliënt gesê sy slagoffer se weduwee stuur die Bybel aan hom. “Güdryn Schoeman het gevra dat jy jouself moet bekeer en die weg na Jesus Christus vind,” het Manzini aan Nkosi gesê toe hy die Bybel voor die hele hof aan hom oorhandig het. “Sy het dié Bybel as ŉ geskenk vir jou gestuur. Sy sê jy moet dit aanvaar en ŉ Nuwe Lewe kry.” Güdryn se man, Johannes Hendrik Tolstoi Schoeman (86) is op 17 Desember 2010 op hul plaas Vygeboom naby Badplaas in Mpumalanga vermoor. Nkosi, wat stil in die getuiebank gesit het, het die Bybel aanvaar. Staatsaanklaer S Ntuli het aan die hof gesê dat Güdryn, as ŉ Christen, Nkosi reeds vergewe het vir die moord op haar man. “In haar verklaring aan die hof het Schoeman gesê haar man was ŉ ongelooflike mens. Hy het almal op sy plaas gehelp en was onder die boere in die apartheidsera wat sy Afrika-werknemers lief gehad het,” het Ntuli gesê. “Schoeman het gesê haar man het gehelp om behoorlike huise met lopende water vir al sy plaasarbeiders te bou. Hy het ook twee skole en twee sokkervelde opgerig. Hy het sy werkers goed betaal. Hy het sy plaas in die hande van sewe van sy plaasarbeiders gelaat om dit te bestuur en hulle slegs bygestaan wanneer dit nodig was.” Nkosi is Dinsdag skuldig bevind aan moord, roof en ontvoering terwyl sy medebeskuldigde, Thomas Johannes Nyathi (30), op alle aanklagte vrygespreek is. Regter Mmonoa Teffo het gesê sy moes Nyathi vryspreek, omdat daar geen bewyse was wat hom positief aan die misdaad verbind het nie. Sy sê die enigste bewys, naamlike bloedmonsters wat op die toneel geneem is, kon nie aanvaar word nie omdat die behoorlike prosedures nie deur die polisiespan gevolg is nie. Ntuli het Woensdag aan die hof gesê dat Schoeman ŉ finansiële las op sy vrou gelaat het, aangesien sy nou verantwoordelik is daarvoor om die plaas te bedryf met sewe betroubare personeellede. “Dit is ŉ baie ernstige misdaad wat teen boere gepleeg word en kom gereeld in dié streek voor. Die twee beskuldigdes het op dieselfde plaas grootgeword. Albei het die Schoemans baie goed geken en geweet dat hulle kwesbare bejaarde mense is. Maar die Schoemans het hulle nie geken nie. Die aanval is goed beplan. Nkosi en sy medepligtige het hulle in die veiligheid van hul eie huis aangeval. Die oorledene het, volgens die bewyse, hulle nie teengestaan toe hy aangeval is nie, weens sy ouderdom.” Ntuli het aan die hof gesê dat meeste plase in die streek maklike teikens vir kriminele is, omdat hulle ver van polisiestasies af geleë is. “Alhoewel mev. Schoeman die beskuldigde vergewe het, sal sy nooit die nagmerrie vergeet nie. Daar is geen oortuigende omstandighede vir die beskuldigde nie en hy het nog geen berou getoon vir sy dade nie. Die misdaad is deur gierigheid aangevuur. Hulle was slegs op soek na geld en wapens. Schoeman het nie verdien om op só manier te sterf nie.” Teffo het die vonnisoplegging tot Vrydag uitgestel.